Moenie kla as jy 'n selfoon besit | Netwerk24
Deur Ronnie Grace, Langebaan 21 Augustus 2018 00:00
Mense moenie vir my sê dat hulle finansieel swaarkry nie, want ek sien hoe hulle almal met duur selfone rondloop en bel of teksboodskappe stuur.
Tot bedelaars by verkeersligte het selfone by hulle, en gebruik dit.
Ek weet hoe duur dit is om 'n nuwe selfoon te besit en gedurig te gebruik, en wat dit kos om 'n selfoonkontrak te hê of lugtyd te koop volgens die voorafbetaalstelsel.
Indien jy 'n selfoon kan bekostig, is jy nie arm nie en sukkel jy nie finansieel nie.
Ek besit 'n selfoon, maar dit is net vir noodgevalle indien ek êrens ry en my motor dalk onklaar raak.
Ek koop lugtyd volgens die voorafbetaalstelsel en koop slegs R55 se tyd per jaar. My selfoon kos my dus net R4,58 per maand. Partykeer hou my R55 meer as 'n jaar.
So, moenie kla dat jy swaarkry nie. Indien jy een van die nuwe selfone besit en gebruik, kry jy nie swaar nie. Daar is mense wat nie eens kos het om te eet nie – dis húlle wat swaarkry.